ཁོང་གིས་བརྩོན་པ་བརྒྱ་དང་དཀའ་བ་སྟོང་གིས་དཔེ་ཀློག་དང་ལག་ལེན་གཉིས་ཟུང་དུ་སྦྲེལ་ནས་སི་ཁྲོན་བོད་ཁུལ་གཙོ་བྱས་པའི་བོད་ཁུལ་གྱི་ཡུལ་ལུང་སོ་སོར་ཡུལ་དངོས་རྟོག་ཞིབ་ཏུ་ཕེབས་ཤིང་ཤེས་མེད་ཚོར་མེད་ངང་ཉམས་ལ་ཉེ་བའི་དམངས་ཁྲོད་ཀྱི་དམངས་སྲོལ་རིག་གནས་མང་པོར་ཞིབ་འཇུག་དང་ཟིན་བཀོད་བྱས་ནས་ཀུན་ལ་དམངས་སྲོལ་དེ་དག་གི་རིན་ཐང་དང་རིག་གནས་དེ་དག་མྱུར་སྐྱོབ་བྱེད་དགོས་པར་འབོད་སྐུལ་བཏང་།ཁོང་གིས་མི་ཚེ་གང་བོར་བོད་ཀྱི་སློབ་གསོའི་ལས་དོན་དང་རིག་གཞུང་ཞིབ་འཇུག་ལ་བརྩོན་པ་ཆེར་བསྐྱེད་གཤིས་དེའི་འབྲེལ་གྱི་རིག་གཞུང་ཞིབ་འཇུག་གི་དཔྱད་འབྲས་མང་པོ་བླངས་ཤིང་དཔྱོད་ལྡན་གྱི་སློབ་བུ་མང་པོ་གསོ་སྐྱོང་བྱས།འདིར་དགེ་རྒན་ཁོང་གི་རིག་གཞུང་ཞིབ་འཇུག་གི་ལས་དོན་དང་ལས་གསོའི་ལས་དོན་ཁྲོད་ཀྱི་གྲུབ་འབྲས་དག་སྙིང་བསྡུས་སྒོས་དཔྱོད་ལྡན་པ་དག་ལ་ངོ་སྤྲོད་མདོར་ཙམ་བྱེད་པར་བྱ།